Τι συνέβη με τα υποθαλάσσια καλώδια που κόπηκαν

Πολλά τα ερωτηματικά, τα περίεργα και οι συμπτώσεις, που συνοδεύουν τη σχεδόν ταυτόχρονη αποκοπή των δύο υποθαλάσσιων τηλεπικοινωνιακών καλωδίων οπτικών ινών που συνδέουν την Κύπρο με το διεθνές δίκτυο, που καταγράφηκαν στο τέλος της περασμένης εβδομάδας. Στο μεταξύ νεότερη ενημέρωση αναφέρει ότι αποκαταστάθηκε η βλάβη.

Να σημειωθεί ότι τα δύο πολύ σημαντικά υποθαλάσσια τηλεπικοινωνιακά καλώδια, κόπηκαν με ελάχιστο χρόνο διαφορά, το ένα στα ανοικτά του Πεντάσχοινου στην Κύπρο και το δεύτερο ανοικτά της Λιβύης.

ΔΙΑΒΑΣΤΕ ΕΠΙΣΗΣ: Τεχνικό πρόβλημα για Cablenet: Πώς επηρεάζονται οι συνδρομητές

Σύμφωνα με τις πληροφορίες του «Φ», διαπιστώθηκε ότι το ένα καλώδιο –συγκεκριμένα το «Αλέξανδρος», μήκους 3.634 χιλιομέτρων, στο οποίο συμμετέχει και η ΑΤΗΚ, που συνδέει το Πεντάσχοινο με το Αμπού Ταλάτ της Αιγύπτου και φτάνει μέχρι τη Μασσαλία στη Γαλλία– αποκόπηκε σε σημείο που βρίσκεται σε απόσταση μερικών μιλίων από τις ακτές της Κύπρου.

Το δεύτερο καλώδιο που υπέστη σχεδόν ταυτόχρονα βλάβη στα ανοικτά της Λιβύης, είναι το Hawk, μήκους 3.400 χιλιομέτρων, στο οποίο συμμετέχει η Primetel και συνδέει την Κύπρο από τη Γεροσκήπου, επίσης με την Αίγυπτο – στην Αλεξάνδρεια και τη Μασσαλία στη Γαλλία.

Για το «Αλέξανδρος» οι ανεπίσημες πληροφορίες αναφέρουν ότι η αποκοπή οφείλεται σε άγκυρα πλοίου, χωρίς όμως αυτό να έχει ξεκαθαρίσει. Το γεγονός ότι, τη μέρα και τις ώρες της αποκοπής του καλωδίου, ίσχυε σε πολύ κοντινή θαλάσσια περιοχή, αλλά εκτός χωρικών υδάτων, παράτυπη τουρκική Navtex για «έλκυση υποβρύχιας συσκευής», αφήνει ανοικτό, αλλά βέβαια αναπάντητο το ερώτημα αν υπήρξε τέτοια δραστηριότητα και αν επηρέασε το καλώδιο.

Για το Hawk, δεν έγιναν γνωστά τα αίτια του προβλήματος, ωστόσο αυτό αναμένεται να ξεκαθαρίσει τις επόμενες μέρες, όταν ξεκινήσουν οι διαδικασίες αποκατάστασης.

Πιο άτυχη από τα δύο παράλληλα συμβάντα στάθηκε η Cablenet, που για τη διεθνή ψηφιακή κίνηση βασίζεται ακριβώς σε αυτά τα δύο καλώδια, μέσω της Cyta από το ένα και της Primetel από το άλλο. Γι’ αυτό και για μερικές ώρες αντιμετώπισε και το μεγαλύτερο πρόβλημα. Ωστόσο και οι δύο φορείς –που επηρεάστηκαν σε μικρότερο βαθμό και χρονικό διάστημα (όπως και η ΜΤΝ σε πολύ μικρότερο βαθμό και χρόνο)– εξασφάλισαν γρήγορα εναλλακτικές παροχές για την Cablenet, όπως και για τις δικές τους ανάγκες, αφού συνδέθηκαν και με άλλα καλώδια και είχαν εναλλακτικές δυνατότητες.

Έρευνα του «Φ», έδειξε πάντως ότι δεν λειτούργησε ούτε επί χάρτου το σχέδιο «Αριστέας» που σχεδιάστηκε για να ενεργοποιείται σε περιπτώσεις σοβαρών προβλημάτων σε κρίσιμες υποδομές, όπως οι τηλεπικοινωνιακές στην περίπτωση της περασμένης Παρασκευής.

Αυτό είναι φανερό ότι καθιστά αναγκαία την ξεχωριστή επέμβαση του Γραφείου του Ρυθμιστή Ηλεκτρονικών Επικοινωνιών, ώστε να υπάρχει σχεδιασμός και οργανωμένες ενέργειες συνεργασίας μεταξύ των παρόχων που διαθέτουν ή ελέγχουν υποθαλάσσια καλώδια, για σχέδιο συνεργασίας αντιμετώπισης έκτακτων καταστάσεων, αφού ουδείς αμφισβητεί ότι πρόκειται για εξαιρετικά κρίσιμες υποδομές.

Αποκαταστάθηκε η βλάβη



Όπως έγινε αντιληπτό σε πολλούς καταναλωτές, την περασμένη Παρασκευή 19 Ιανουαρίου 2018, σημειώθηκε βλάβη σε δύο υποθαλάσσια καλώδια ηλεκτρονικών επικοινωνιών που συνδέουν την Κύπρο με το εξωτερικό. Αυτό είχε ως αποτέλεσμα να επηρεαστούν οι συνδρομητές του διαδικτύου λόγω μειωμένων ταχυτήτων.



Το Γραφείο του Επιτρόπου Ρυθμίσεως Ηλεκτρονικών Επικοινωνιών και Ταχυδρομείων (ΓΕΡΗΕΤ), από τη στιγμή εντοπισμού του συμβάντος, βρισκόταν σε διαρκή επικοινωνία με του παροχείς, με σκοπό τη διαχείριση του συμβάντος και συντονισμό ενεργειών, σε περίπτωση που αυτό ήταν απαραίτητο, για μείωση των επιπτώσεων. Οι υπηρεσίες που έχουν επηρεαστεί έχουν επανέλθει στα φυσιολογικά επίπεδα.



Με την ευκαιρία αυτή, το ΓΕΡΗΕΤ θα ήθελε να ευχαριστήσει όλους τους παρoχείς για την άψογη συνεργασία που επέδειξαν και συνεχίζουν να επιδεικνύουν μεταξύ τους και με το ΓΕΡΗΕΤ για τη διαχείριση και επίλυση του προβλήματος, έτσι ώστε να συνεχιστεί η απρόσκοπτη και υψηλού επιπέδου προσφορά των υπηρεσιών διαδικτύου, τόσο σε ιδιωτικό, αλλά και επιχειρηματικό επίπεδο.